Arla Foods

Arla Foods amba er en dansk-registreret international andelsmejeri-koncern. Selskabet fik sit nuværende navn efter en fusion mellem danske MD Foods og det tidligere svenskejede Arla i 2000, senere er koncernen vokset gennem opkøb og fusioner i Storbritannien, Tyskland, Holland, Belgien, Sverige og Luxembourg. I 2021 havde Arla Foods en omsætning på 83 mia. danske kroner, 12.629 andelshavere og en mælkemængde på i alt 12,7 mia. kg indvejet mælk. Der var 20.617 medarbejdere i 2021.

Koncernens omsætning på 83 mia. DKK (2021) gør den til Nordeuropas største mejeri-koncern og til Europas 5. største og Verdens 9. største mejerikoncern.

Arla Foods er det klart største medlem af brancheorganisationen Mejeriforeningen og har en markedsandel på omkring 90 % af dansk produceret mælk.

Arla Foods er verdens største producent af økologiske mejeriprodukter.

Historie 
Selskabet var tidligere ejet af ca. 7.200 danske og svenske landmænd. Udover de danske og svenske andelshavere havde Arla Foods amba én tysk andelshaver, Hansa Milch eG , der blev optaget som andelshaver i 2011 i forbindelse med en overtagelse af det tyske mejeri Hansa Milch. I 2010 beskæftigede Arla Foods ca. 16.215 fuldtidsmedarbejdere og omsatte for 49,03 mia. kr. 

I 1999, året før Arla-fusionen, blev MD Foods valgt som firmanavn efter en fusion mellem Danmarks dengang to største mejeriselskaber, Kløver Mælk og MD Foods. MD stod for Mejeriselskabet Danmark. Selskabet fusionerede i 2011 med det tyske andelsselskab Hansa Milch eG, der i 2009 omsatte for 2,05 mia. kr.

Andelshavere 
Koncernens 12.629 andelshavere var i 2013 fordelt på syv lande. Landene var Danmark, Sverige, Storbritannien, Holland, Belgien, Tyskland og Luxembourg. I Sverige var der 3.865 (2011) andelshavere, i Danmark 3.838 (2011) og i Storbritannien 2.800 (2013).

Internationalt salg 
Arla Foods eksporterer en række produkter til bl.a. Mellemøsten, Asien og europæiske lande som Storbritannien, Tyskland og Holland, men har også egne produktionssteder, bl.a. i Saudi-Arabien. Arla Foods blev i januar 2006 ramt af en omfattende handelsboykot mod danske varer i Mellemøsten, som følge af de 12 Muhammed-tegninger, der blev bragt i Jyllands-Posten fire måneder tidligere.

Smøreosten Buko og Lurpak-smør er eksempler på produkter som Arla eksporterer meget af.

Største markeder 
De største markeder for Arla var i 2013 (procentdel af den samlede omsætning): Storbritannien 26 %, Sverige 16 %, Tyskland 15 %, Danmark 9 % og Finland 4 %.

Datterselskaber 
 Rynkeby Foods - juice og saft, Danmark (solgt til tyske Eckes-Granini Group i Nieder-Olm, Rheinland-Pfalz i maj 2016)
 Cocio - chokolademælk, Esbjerg, Danmark
 Mengniu Arla - mejeriprodukter og mælkepulver, joint venture 50/50 med Mengniu i Kina
 Arla Ingman - mejeriprodukter, Finland
 Arla Foods UK - mejeriprodukter, Storbritannien
 Arla Foods GmbH - mejeriprodukter, Tyskland
 Arla Foods Sweden - mejeriprodukter, Sverige
 Arla Foods Nederland - mejeriprodukter, Holland

Varemærker 
 Arla Lærkevang
 Karolines Køkken
 Arla Buko
 Castello
 Arla Cheasy
 Arla Cultura
 Arla Harmonie
 Høng
 Kærgården
 Arla Klovborg
 Matilde
 Riberhus
 Arla Yoggi
 Arla A38
 Arla
 Apetina
 Arla Protin
 Arla Lillebror
 Arla Mini Meal
 Ateá
 Thranes Mejeri
 Tistrup
 Kløver
 Arla Den Go'e
 Arla Laktosefri
 Lurpak
 Arla Baby&Me organic

Mejerier

Mejerier i Danmark 

Et udpluk af selskabets danske mejerier og nogle af deres produkter.

 AKAFA (Svenstrup) – mælkepulver og sterilfløde.
 ARINCO (Videbæk) – mælkepulver
 Birkum Ost (Odense) – smelteost
 Bislev Mejeri (Bislev) – ost
 Brabrand Mejeri – yoghurt-produkter (LUKKET I 2020)
 Branderup Mejeri – Mozzarella
 Christiansfeld Mejericenter – drikkemælk
 Esbjerg Mejeri – kakaomælk (herunder Matilde) og langtidsholdbare UHT behandlede produkter
 Gjesing Mejeri – Castello oste
 Hobro Mejeri – drikkemælk
 HOCO (Holstebro) – kaseinat og specialprodukter
 Holstebro Mejeri - Smør og flødeost
 Høgelund Mejeri – blåskimmelost
 Kruså Mejeri – Apetina – hvid ost (kun feta af græsk oprindelse må kaldes feta)
 Korsvej Mejeri - Flødeost og hytteost
 Lillebælt mejeri - Hvidskimmelost (LUKKET i 2020)
 Nr. Vium Mejeri – Esrom, Havarti, Skiveost
 Rødkjærsbro Mejeri – Mozzarella
 Slagelse Mejericenter – drikkemælk, yoghurt, koldskål og smør
 Taulov Mejeri – Danbo, Samsø, Havarti
 Tistrup Mejeri – Danbo ost
 Troldhede Mejeri – Brie og camembert

Referencer

Eksterne henvisninger 

 Arla Foods 
 Arla produkter og tips til anvendelse

Etableret i 2000
 
Andelsselskaber i Danmark
Virksomheder i Aarhus